ANC veroordeel vlaag kindermoordeArgieffoto Die ANC het Maandag die onlangse vlaag van kindermoorde in die land veroordeel. “Dié groeiende en onverklaarbare verskynsel wat die hulpeloses en onskuldiges teiken, het nie ŉ plek in ons samelewing nie,” het Zizi Kodwa, die party se woordvoerder, in ŉ verklaring gesê. “Laat ons die skuldiges identifiseer en hulle by wetstoepassingsagentskappe aangee sodat hulle suksesvol vervolg kan word.” Kodwa het mense ontmoedig om reg in eie hande te neem. Die gedeeltelik verbrande lyk van ‘n kind is Saterdag op ‘n mynhoop in Reigerpark gevind. Die liggaam is nog nie geïdentifiseer nie. Die polisie ondersoek die moontlikheid dat dit die liggaam van Cuburne van Wyk (3) is. Hy het Woensdagmiddag vermis geraak en is glo ontvoer. Luke Tibbetts (3) is Vrydag dood nadat hy verlede Saterdagaand in Westbury, in die weste van Johannesburg, in die kop geskiet is. ŉ Sesjarige meisie en haar tannie is vroeër die maand dood in hul huis in Rosedale, Hankey in die Oos-Kaap, aangetref. Die polisie vermoed dat die meisie verwurg is. Haar tannie is met ŉ skerp voorwerp doodgesteek. Taegrin Morris is verlede maand dood toe hy vir nagenoeg 10km in Reigerpark in Boksburg langs sy ouers se gekaapte voertuig gesleep is. Die ANC het versoek dat daar spesiale aandag geskenk word aan dié tipe sake en dat die skuldiges so gou as moontlik vervolg moet word. “Ons versoek ook die regering om vuurwapenbeheer te versterk, aangesien onwettige vuurwapens al hoe meer vir ‘n verskeidenheid misdade gebruik word.”